McIlroy: Britse Ope is gholf se ‘heilige graal’Suid-Afrika se Ernie Els. Foto: Paul Ellis/AFP. Die 150ste weergawe van die Britse Ope-gholftoernooi het vandag op die ikoniese St. Andrews-gholfbaan begin. ’n Rits Suid-Afrikaners – onder wie Ernie Els, Louis Oosthuizen, Dean Burmester, Garrick Hugo, Dylan Frittelli, Zander Lombard, Christiaan Bezuidenhout, Thriston Lawrence, Shaun Norris, Erik van Rooyen en Justin Harding – is ook deel van die aksie. Die gholfwêreld stuur dalk op ’n amperse rewolusie af weens die omstrede LIV-toernooi, maar organiseerders van die St. Andrews-skouspel is gerat om nóg ’n suksesvolle byeenkoms aan te bied. Anders as die PGA-beheerliggaam, wat streng teen die LIV-rebelle opgetree het – het die plaaslike organiseerders besluit om nie dié spelers te verbied om by die Ope af te slaan nie. “Wie ook al Sondag met die louere wegstap, se naam sal in die geskiedboeke opgeskryf word en ek sal hulle op die 18de putjie verwelkom,” het Martin Slumbers, uitvoerende hoof van die Royal and Ancient Golf Club of St Andrews (R & A), gesê. Phil Mickelson, Brooks Koepka en Dustin Johnson tel ook onder die LIV-spelers wat op St. Andrews is. Nodeloos om te sê sal die gholfpuriste ongemaklik begin rondskuif as een van dié spelers met die louere sou wegstap. “Dit is egter ’n gholftoernooi dié. Vir my gaan die Ope oor die beste spelers ter wêreld wat saam speel en ek sal graag wil sien wie Sondagaand met die laagste telling spog,” het Slumbers bygevoeg. Hy het egter na die LIV-reekse gekap en gesê dat dit nie in die beste belang van die sportsoort is nie en dat geld die oorhoofse dryfveer is. Rory McIlroy in aksie op St. Andrews. Foto: Paul Ellis/AFP. Intussen het Rory McIlroy, een van die LIV-toernooi se grootste kritici, aangevoer dat “vervelige gholf” waarskynlik die sleutel tot sukses op St. Andrews is. “Dit is nie eintlik nodig om enigiets spesiaal te probeer doen nie. As ek vir vier dae berekende – amper vervelige – gholf kan speel, behoort ek ’n goeie kans te staan om met die louere weg te stap,” het die Ier gesê. Hy het terselfdertyd die toernooi as gholf se “heilige graal” bestempel. “Min mense kan sê dat hulle dit al vermag het; om op St. Andrews te wen is een van gholf se grootste prestasies.” Afslaantye van die ander Suid-Afrikaners: 12:47: Christiaan Bezuidenhout 13:09: Thriston Lawrence 13:31: Shaun Norris 13:42: Aldrich Potigeter 14:48: Erik van Rooyen 15:04: Justin Harding 15:37: Louis Oosthuizen. Time to get excited, @McIlroyRory fans? Watch his entire round live ???? https://t.co/nF1CsC3YNF#The150thOpen pic.twitter.com/xUXFWEWVbP — The Open (@TheOpen) July 14, 2022